als_Latn dik_Latn sag_Latn
Shkruan: Agim Popoci, Mitrovicë
Pavarësisht se PE-ja e përshëndeti miratimin në unanimitet nga Parlamenti i Shqipërisë të ligjit për dekriminalizim dhe pritet hapja e negociatave pas reformës në drejtësi, pavarësisht se u paralajmëruan 109 vetëdeklarimet e para të krerëve të institucioneve që emërohen nga Parlamenti, Ligjin e dekriminalizimit dhe reformën në drejtësi pritet ta zbatojnë ata, siç e tha kryeministri duke përfshirë edhe vetën e vet së bashku me opozitën, kriminelët! Po, ata deputetë që sot janë në ulëset e Parlamentit Shqiptar dhe për të cilët u miratua ky ligj; ata, të cilët u futën në Parlament për lavazhin e së shkuarës së tyre; ata, që blenë votat për mazhorancën dhe morën pushtetin; ata, që e kanë kriminalizuar këtë dekriminalizim ende pa filluar.
Nëse kësaj ia shtojmë edhe vullnetin e politikës deri më sot për ta inkorporuar këtë krim në politikë si nevojë për ta luftuar rivalin, moszbatimin e ligjeve të miratuara për zgjedhjet dhe emërimin e gjykatësve dhe prokurorëve, krijimin e një perceptimi të gjyqësorit të korruptuar pa bërë transparencë se cila është metodologjia e krijimit të këtij perceptimi dhe cili është perceptimi i perceptimit për prokurorinë dhe gjykatën në Shqipëri, sa do të vlejë ligji, siç u quajt, më i rreptë në Evropë për dekriminalizimin?!
Sa do të vlejë edhe reforma në drejtësi kur kjo reformë bëhet nga kriminelët që aktualisht vazhdojnë të qëndrojnë në ulëset e Parlamentit dhe me forcën e kartonit i shërbejnë politikës? Në rastin konkret, edhe qeverisjes së koalicionit PS-LSI! Dhe, sa do të vlejë shkarkimi dhe emërimi i prokurorëve dhe gjykatësve nga kjo kastë politike që prodhon edhe një reformë në drejtësi, kur është pikërisht kjo klasë politike që direkt dhe indirekt i veshi edhe me togat e zeza njerëzit më të kriminalizuar të sistemit juridik shqiptar? Ata, të cilët para vetes së vet i shërbyen partisë që i emëroi në ato poste, duke vazhduar traditën e “nënës parti”, pavarësisht ndryshimeve që ndodhën në vitin ’91 dhe nuk arritën të krijojnë as edhe për 25 vjet ta paktën një prokurore si rumunen Laura Codruța Kövesi.
Shumë zhurmë…
“Këtë punën e ndërkombëtarëve, për ju, por për mua, mos e përmendni shumë, ky është parlamenti i shqiptarëve, nuk është i ndërkombëtarëve. Unë jam kryeministër i kësaj qeverie, nuk jam as i dërguar i OKB-së, as ambasador i ndonjë shteti tjetër. Çfarë bëjmë, e bëjmë sepse ashtu besojmë dhe ashtu mendojmë dhe çfarë besojmë ndryshe nga partnerët dhe nga ju që ju kemi më shumë miq se ata, e besojmë dhe mendojmë se ndryshe nuk e bëjmë”. Kështu u shpreh kryeministri i Shqipërisë, Edi Rama, në shtatorin e vitit të kaluar kur u bë e ditur se, përkundër faktit që po zhvilloheshin negociatat për 10 muaj për një ligj për dekriminalizimin, qeveria e Ramës kishte hartuar një projektligj për qejfin e vet dhe as që donte t’ia dijë për ndërkombëtarët. Ata që e njohin Edi Ramën dhe grupin e tij parlamentar, më kriminalin në historinë e parlamentarizmit, e kishin të qartë se ky ishte vetëm një moment deliri i kryeministrit që e di se dekriminalizimin nuk e bën, ashtu siç e dinë miqtë e tij partiak dhe ata opozitarë që e sajuan këtë Parlament që e turpëron historinë dhe parlamentarizmin shqiptar. Por, ky kërcënim i Ramës i shërbeu kauzës kundër krimit, ndërkombëtarët u bënë më të sinqertë, ndërsa ambasadori amerikan filloi të flasë edhe me terma konkretë, përveç faktit se në Parlamentin e Shqipërisë me 140 ulëse, 19 janë nga bota e krimit. Kështu PS-ja e Edi Ramës, përveç Tom Doshit me të cilin erdhi në pushtet duke marrë plotë 17 deputetë të veriut, u konfirmua se kandidoi Armando Prengën dhe Arben Ndokën, që janë persona në kërkim dhe vazhdojnë t’i shërbejnë krimit edhe sot në Shqipëri. Dhe, zgjedhjet lokale 2015 dëshmuan se problem nuk janë vetëm Artur Bushi dhe Elvis Roshi, nga Kruja dhe Kavaja, që akuzohen se vijnë nga bota e krimit, por edhe gjithë struktura partiake që sjell një financim të dyshimtë për fushatën e kësaj partie, që zhvillohet pa kurrfarë transparence. Madje, në suksesin e krimit në këtë parti nuk ndikoi as thirrja që ambasadori i SHBA, Donald Lu, bëri edhe në ditën e zgjedhjeve, që të mos votojnë njerëzit e inkriminuar.
Kështu, me qytetarët e Shqipërisë të pashpresë dhe ndërkombëtarët që nuk u dorëzuan para krimit të partisë komuniste të Edi Ramës, PS-së, arritën të sjellin në Parlamentin e Shqipërisë dhe të miratojnë Ligjin për dikriminalizimin me një unanimitet të rrallë prej 132 votash, duke i dhënë fund pas një viti nga marrëveshja e dhjetorit 2014. Ligji, i cili do të duhet të shmangë përfshirjen në politikë ose emërimin në institucionet kushtetuese ose poste të larta të administratës publike persona me një të kaluar të errët, nuk është se entuziazmoi shumë shqiptarë, por kjo ekzaltoi BE-në dhe SHBA-në. Për Bashkimin Evropian ky hap pritet ta forcojë zbatimin e ligjit, ta përmirësojë integritetin mes zyrtarëve, ta forcojë luftën kundër korrupsionit, por njëkohësisht e shton besimin e njerëzve ndaj funksionimit të shtetit dhe të institucioneve; Ndërkohë SHBA-të. duke mirëpritur vendimin, siç theksohet, të guximshëm të Parlamentit Shqiptar për miratimin e ligjit për dekriminalizimin, shtuan se ky ligj është më i ashpri në Evropë kundër kriminelëve në politikë dhe se është një fitore për qytetarët shqiptarë, që duan qeverisje të pastër dhe fund të korrupsionit, edhe pse mbetet ende shumë punë për t’u bërë në luftën e Shqipërisë kundër krimit dhe korrupsionit.
Para se qytetari shqiptar ta kuptojë se efektet e ligjit do të shtrihen mbi të zgjedhurit aktualë, si në Parlament ashtu dhe në pushtetin vendor, se ai i përcakton në mënyrë të detajuar të gjitha kategoritë që preken, që nga deputetët, ministrat ose përfaqësuesit e zgjedhur vendorë, e deri te institucionet e tjera të shtetit, duke penalizuar jo vetëm ata që janë dënuar në Shqipëri, por dhe ata që kanë marrë një dënim, qoftë edhe jo të formës së prerë, në gjykatat e vendeve të BE-së, SHBA e Kanadasë, se ai parashikon një numër të madh veprash penale, kryerja e së cilave bëhet shkas për të mos lejuar ushtrimin e funksioneve publike, si për gjatë gjithë jetës, ashtu dhe për afate të ndryshme kohore në varësi të veprës penale, Ligji pëson goditje nga vetë kryeministri i Shqipërisë, i cili e përjeton keq presionin ndërkombëtar dhe atë opozitar për një politikë të pastër dhe reformë në drejtësi që është në proces. “Ligji më ekstrem unikal në planet, i kaluar edhe me bekimin tonë për të ashtuquajturin dekriminalizim të Parlamentit dhe politikës nuk arrin dot të zbulojë asgjë. Dhe, gjithë ajo seancë absurde, 48 orë marrëzi, negociata të mbyllura 6 herë e të rihapura 6 herë, për të çuar në ekstrem një formular qesharak, ishte shprehja e dëshpërimit për faktin se ata 19 kriminelët që do kapeshin nga ky proces ishin vetëm pjellë e fantazisë së një propagande të shthurur, që prodhon çdo ditë fakte të rreme.”, tha Edi Rama kur ligji pritet të jetësohet dhe kur rivali i tij për kreun e partisë, Ben Blushi, e akuzon Ramën se ishte ai që me ndërgjegje të plotë kandidoi për deputetë kriminelët Armando Prenga dhe Arben Ndoka.
për asgjë…
Pas takimit të Kryeprokurorit të Shqipërisë, Adriatik Llalla, me kryetarin e Parlamentit të Shqipërisë, Ilir Meta, u bë e ditur se ky i fundit e ka miratuar ngritjen e strukturës së posaçme që do të merret me administrimin e formularëve të vetëdeklarimit, po ashtu në kuadër të procesit të dekriminalizimit. Dhe, janë anëtarët e Komisionit Qendror të Zgjedhjeve, autoritetet financiare, Banka e Shqipërisë, Enti Rregullator i Energjisë dhe ai i Urave, po ashtu edhe të gjithë titullarët e institucioneve që emërohen nga Parlamenti i Shqipërisë, që duhet t’i dorëzojnë formularët e vetëdeklarimit në strukturën e posaçme që do të ngrihet në Parlament. Sipas listës zyrtare të Parlamentit, janë 109 zyrtarë të cilët do të duhet ta dorëzojnë formularin e vetëdeklarimit pranë Parlamentit. Por, sa mjafton kjo?!
Të gjithë qytetarët e Shqipërisë, që kanë jetuar në këtë vend, e dinë se një strukturë e ngjashme që ishte ideuar për luftën kundër korrupsionit dhe u pagëzua, Inspektorati i Lartë i Deklarimit dhe Kontrollit të Pasurive dhe Konfliktit të Interesave nuk la kurrfarë gjurme. Ai i shërbeu politikës dhe si instrument politik dështoi. Ndërkohë duhet përmendur faktin se ai funksionon me një ligj të miratuar që më 10 Prill 2003.
Kjo dhe përbërja e Parlamentit aktual të Shqipërisë, i bënë shqiptarët të jenë edhe më skeptikë ndaj suksesit të Ligjit për dekriminalizimin dhe shumë më shumë për reformën në drejtësi. Shkarkimi dhe emërimi i prokurorëve dhe gjykatësve të rinj nuk mund të sjellë asgjë të mirë, përkundër faktit se në përbërjen aktuale të Parlamentit ka 31 deputetë të diplomuar në juridik. Aq më shumë kur për Edi Ramën të gjithë juristët e diplomuar janë taksistë ose kamerierë.
Vërtet në vitin 1991 në Parlamentin e Shqipërisë ishin 52 deputetë me tituj shkencorë, pjesa më e madhe e tyre profesorë dhe pedagogë në universitet dhe aktualisht janë 19 deputetë me gradën MA dhe 8 PhD, por hendikapi më i madh është se në Parlamentin aktual janë 35 biznesmenë, shumica prej të cilëve, për fat të keq, janë nga fusha e ndërtimit, aty ku në pjesën më të madhe kryhet pastrimi i parave dhe interesi i dekriminalizimit nuk mund të prevalojë mbi krimin. Këtu vjen edhe përgjigja pse nuk ka funksionuar ILDKPKI dhe pse nuk ka një kryeprokuror shqiptar si kryeprokurorja rumune Laura Codruța Kövesi.
Nëse dikush ka pretenduar se mund të jetësohet në Shqipëri “puna e Codruța Kövesi” me 1250 akuza për korrupsion ndaj zyrtarëve më të lartë shtetërorë, ndër të cilët një kryeministër, 5 ministra, 16 deputetë dhe 97 kryetarë komunash, këtë qëllim ndoshta edhe mund t’ia arrijë, por jo me këtë përbërje parlamentare dhe me këtë lidership.
Dhe, ligjet kurrë nuk i kanë munguar Shqipërisë, por zbatimi. Ashtu si edhe në rastin e dekriminalizimit, i cili i miratuar dhe në duar të kriminelëve ishte i kriminalizuar ende pa u dekretuar nga Presidenti.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn